અમદાવાદ: કડકડતી ઠંડીની સિઝન શિયાળાનું શહેરમાં આગમન થઇ ચૂકયું હોય તેવો અહેસાસ આજે અમદાવાદીઓને થયો છે. અત્યાર સુધી શિયાળાની બેટિંગ ખાસ જામી ન હતી, પરંતુ જે પ્રકારે આજે સવારથી ઠંડાગાર પવનો ફુંકાઇને સમગ્ર માહોલ ‘કૂલ કૂલ’ થયો છે. તેના કારણે શહેરીજનોમાં ‘હવે ઠંડી આવી’ તેવી ચર્ચા થવા લાગી છે. આજે શહેરમાં ૧૪.૧ ડિગ્રી સેલ્સિયસ લઘુતમ તાપમાન નોંધાયું છે. આગામી દિવસોમાં ઠંડી વધવાની છે. સામાન્ય રીતે કારતક, માગશરમાં હાડ થીજાવી દે તેવી ટાઢ પડતી હોય છે, પરંતુ વૈશ્વિક હવામાનમાં થયેલા ફેરફારને પગલે શિયાળો પણ આંશિક રીતે બદલાયો છે. દિવાળીના તહેવારો બાદ જ વાતાવરણમાં સહેજ ઠંડક જોવા મળે છે. આ વખતે તો આખો કારતક મહિનો ઠંડી વગરનો જાય તેમ હતો, પરંતુ આજે કાર્તિકી અમાસે ઠંડીએ દેખા દીધી છે.